**6.r – IZDELAVA PLAKATA, 20.4. – 4.5. 2020**

Kot je že iz naslova razvidno bo tvoja nalogo izdelati plakat, ki bo ocenjen (tokrat, žal brez tvoje predstavitve). Tema plakata so glasbila, ki si jih spoznal pri pouku.

* **Naslov, torej glasbilo, ki ga boš opisal si izbereš sam.**
* **Ko je plakat izdelan, ga fotografiraj in pošlji na moj mail**: urleproglm@gmail.com

**Rok oddaje: 30.4. 2020** Če imaš kakšno vprašanje, težavo mi piši na mail.

**Želim ti uspešno delo in vse dobro. V nadaljevanju pa te čakajo navodila za izdelavo in kriterij ocenjevanja plakata.**

1. **Kaj je plakat?** Plakat je sporočilo, v katerem snovno, besedno, slikovno predstavimo določeno temo. Pri predstavitvi glasbila smo pozorni na zgodovino, zgradbo glasbila, v katero skupino glasbil spada, način igranja, v kakšnih sestavih ga srečamo, kakšno zanimivost o glasbilu…
2. **Pri izdelavi stenskega plakata upoštevamo:**
* uporabljamo papir večjega **formata A3, risalni list (lahko je zlepljenih več listov skupaj)** ali šeleshamer,
* papir je lahko poljubne barve, paziti moramo le, da bo tisto, kar bomo nanj napisali oz. prilepili, razločno vidno,
* uporabljamo le eno vrsto pisave, **naslove napišemo Z VELIKIMI TISKANIMI ČRKAMI** – **POUDARJENO,**
* **za besedilo uporabljamo le majhne tiskane črke,**
* **vsa vsebina plakata je napisana z roko,**
* vse na plakatu mora biti **napisano oz. narisano** **dovolj veliko** (vidno tudi z večje oddaljenosti),
* paziti moramo na **pravilno razdelitev besedila in slik – preglednost plakata,**
* zapišemo le **ključne besede oz. glavne misli – ne preveč besedila,**
* **slike naj bodo narisane  in primerne velikosti,**
* **v spodnjem desnem kotu se podpišemo**  (ime, priimek, razred),
* **na hrbtni strani plakata pa navedemo literaturo in vire,** ki so nam bili v pomoč pri izdelavi plakata.
1. **KRITERIJI ZA OCENJEVANJA PLAKATA**

|  |  |  |  |
| --- | --- | --- | --- |
|  **MERILA** |  **5 TOČK** |  **3 TOČKE** |  **0 TOČK** |
| **1. IZGLED PLAKATA** | Plakat je natančno izdelan, je učinkovit, opazen in poučen, ter estetsko izdelan. Je ustrezne velikosti, pravila izgleda plakata (velikost, pisava, barve, avtor, naslov, viri) so upoštevana. Pri izdelavi plakata se kaže učenčeva samostojnost. | Plakat je natančno izdelan in je poučen, vendar nekoliko manj opazen in učinkovit. Pravila izdelave plakata so delno upoštevana. Pri izdelavi plakata je v manjši meri opazna pomoč. | Plakat ni natančno izdelan in nima zadovoljive sporočilne vrednosti. Pravila izdelave plakata niso upoštevana.  |
| **2. BESEDILO K SLIKOVNEMU GRADIVU**  | Besedilo je po vsebini in zahtevnosti ustrezno, v primerni količini in velikosti zapisa. Pisava je ustrezna. | Besedila je preveč ali premalo. Je preveč ali premalo zahtevno. Velikost zapisa in pisava sta delno ustrezni.  | Besedilo ne vsebuje bistva. Ponekod se ne ujema s slikovnim gradivom. Velikost in pisava zapisa nista ustrezni.  |
| **3. SLIKOVNO GRADIVO**  | Slikovnega gradiva je dovolj, je ustrezne velikosti in kakovosti. Slike podpirajo vsebino. Uporabljene so narisane slike oz. risbe.  | Slikovnega gradiva je dovolj, vendar je premalo kakovostno in ne prikazuje bistva izbrane teme. Slike delno podpirajo vsebino.  | Slikovno gradivo je neprimerne velikosti in slabe kakovosti, ter ne podpira predstavljene vsebine.  |
| **4. DELO S PODATKI**  | Iz izbranega gradiva so smiselno izluščeni pomembni deli in urejeni v celoto. Vsebina plakata ustreza naslovu.  | Iz izbranega gradiva so pomembni deli delno smiselno izluščeni in urejeni v celoto. Vsebina plakata delno ustreza naslovu. | Iz izbranega gradiva pomembni deli niso izluščeni. Gradivo ni smiselno urejeno v celoto. Vsebina plakata ne ustreza naslovu. |

**TOČKOVNIK: 20 – 18 = 5 (odl) 17,5 – 15 = 4 (pdb)**

 **14,5 – 13= 3 (db) 12,5 – 10 = 2 (zd) 9,5 in manj = 1 (nzd)**